Správna  rada SAF v súlade so Stanovami asociácie

 **zvoláva**

**VALNÉ ZHROMAŽDENIE**

**na stredu 27. apríla 2016 o 14.00 hod.**

do zasadačky na 1. poschodí v budove Auly Ekonomickej Univerzity v Bratislave, Dolnozemská 1

**PROGRAM:**

***14.00 – 15.00 Odborná časť spojená s diskusiou na tému***

**Inteligentný priemysel pre Slovensko**

Svetovú ekonomiku a samozrejme i Slovenskú bude v najbližších rokoch výrazne ovplyvňovať technický pokrok, ktorý je známy pod názvom Priemysel 4.0. Technický pokrok vyvoláva nádeje, ale aj silnejúce obavy – virtuálna realita vraj nahradí ľudské vzťahy, roboty zlikvidujú pracovné miesta a umelá inteligencia napokon odsunie človeka na druhú koľaj. Slovensko sa až na zopár technologických ostrovčekov už dlhší čas nachádza v pasívnej pozícii. Skôr čaká, čo modernizačné trendy prinesú.

**Tému uvedie:**

***JUDr. Zuzana Nehajová, LL.M., generálna riaditeľka sekcie inovácií a podnikateľského prostredia MH SR***

15.00 – 16.00 Rokovanie Valného zhromaždenia SAF

**Program Valného zhromaždenia:**

1. Otvorenie
2. Voľba zapisovateľa a overovateľov zápisnice z VZ
3. Správa o činnosti asociácie za rok 2015 a zámery SAF na rok 2016
4. Správa Rady starších za rok 2015
5. Správa o hospodárení v roku 2015 a návrh rozpočtu na rok 2016
6. Stanovisko revíznej komisie k hospodáreniu SAF v roku 2015
7. Voľby do orgánov SAF
8. Diskusia
9. Schválenie uznesenia z riadneho Valného zhromaždenia
10. Záver, občerstvenie

Vzhľadom na organizačné zabezpečenie Valného zhromaždenia, prosíme potvrdiť svoju účasť do kancelárie SAF na tel.: 02/43635667 alebo e-mail: kancelaria@asocfin.sk

**najneskôr do 25. apríla 2016.**

Tešíme sa na Vašu účasť.

Ing. Miloslava Zelmanová, v. r. Ing. Andrej Révay, v. r.

 predsedníčka Rady starších prezident SAF

**Správa o činnosti Slovenskej asociácie podnikových finančníkov v roku 2015 a zámery SAF na rok 2016**

V uplynulom roku 2015 činnosť SAF bola zameraná na plnenie svojich odborných zámerov v troch hlavných oblastiach svojej činnosti: konferencie a semináre, časopis a legislatívne aktivity. Plán seminárov a konferencie boli schválené na valnom zhromaždení. Predsedovia odborných komisií sa venovali príprave jednotlivých aktivít pričom Správna rada SAF a Rada starších riadili túto činnosť. Organizačnú časť aktivít zabezpečovala kancelária SAF v spolupráci s príslušnými odbornými komisiami. Okrem seminárov a konferencie sa odborné zámery realizovali formou odborných diskusií v rámci pracovných skupín, aktívnou účasťou na podujatiach spolupracujúcich spoločností, spoluprácou so zahraničnými partnerskými organizáciami, prípravou vzdelávacích programov pre členov SAF ako aj vydávaním odborného časopisu Finančný manažér pre svojich členov a taktiež zverejňovaním informácií na internetových stránkach [www.asocfin.sk](http://www.asocfin.sk). Všetkým členom SAF ako aj spolupracovníkom, ktorí na dobrovoľnej báze pomáhajú skvalitňovať odborný život nášho občianskeho združenia treba vysloviť poďakovanie.

*Správna rada v roku 2015 zasadala ako celok 4 krát a 4 krát zasadalo užšie vedenie SAF*. Dňa 13.1.2015 Správna rada pripravovala Novoročné stretnutie finančníkov v Studenom a plánu aktivít v roku 2015. Dňa 10. marca 2015 sa Správna rada venovala príprave valného zhromaždenia SAF, účtovnej závierke za rok 2014, rozpočtu na rok 2015.

Dňa 21. októbra 2015 sa uskutočnilo zasadnutie Správnej rady, na ktorom sa prediskutovala príprava 13. ročníka konferencie FRP, ktorá sa opäť konala v spolupráci s Mafrou, a.s., vyhodnotili sa seminárne aktivity počas roka 2015. Dňa 25.11.2016 sa v priestoroch IBM konalo zasadnutie správnej rady, na ktorom sa prerokovalo plnenie rozpočtu v roku 2015, príprava rozpočtu na rok 2016 a zameranie aktivít v roku 20. výročia založenia SAF. Správna rada rozhodla aj o členských príspevkoch na rok 2015. Na zasadnutí sa začali prípravy aktivít SAF v roku 2016, menovite príprava stretnutia finančníkov v Clube Imperial, príprava novoročného stretnutia finančníkov v Studenom, plán seminárov. Okrem zasadnutí Správnej rady ako celku sa konali 4 zasadnutia užšieho vedenia (prezident, 2 viceprezidenti, tajomník a prizvaní hostia), ktorí riešili operatívne otázky prípravy odborných podujatí a ich finančného zabezpečenia, ako aj otázky spolupráce v rámci SR a EACT.

Vo všeobecnosti sa činnosť Správnej rady, Rady starších, vedúcich odborných komisií, členov redakcie a redakčnej rady časopisu Finančný manažér zameriavala predovšetkým na plnenie plánu činnosti asociácie a jej chodu, na organizovanie odborných podujatí a prípravu konferencie, ďalej na získavanie a prípravu odborných článkov pre časopis, prípravu a realizáciu brainstormingov v užšom kruhu. Veľmi dôležitú úlohu v živote SAF má spolupráca s MF SR, MS SR ako i spoluprácu v rámci asociácií, členov EACT a IGTA. Veľa času bolo venované rokovaniam na MF SR, Finančnej správe, zmenám účtovných a daňových zákonov, európskej legislatíve. Asociácia bola v uplynulom roku veľmi aktívna pri pripomienkovaní zákonov z dielne MF SR. Spoluprácu s partnerskými organizáciami, CECGA, SAMP, KPMG, ALS SR a SKDP je potrebné naďalej rozvíjať, pretože mnohé odborné problémy sú spoločné. Správna rada v rámci svojej činnosti veľmi úzko spolupracovala s Radou starších. Predsedníčka Rady starších Ing. Zelmanová sa zúčastňovala niektorých zasadnutí Správnej rady a v súlade so Stanovami SAF iniciatívne ovplyvňovala jej rozhodovanie.

Správna rada venovala veľkú pozornosť tvorbe členskej základne, získavaniu zdrojov pre zabezpečenie odborných aktivít a chodu asociácie a sledovala hospodárenie so získanými zdrojmi.

**Odborné podujatia SAF v roku 2015**

1. **Dňa 21.januára 2015** sa v RVS Studené - Most pri Bratislave uskutočnilo tradičné novoročné stretnutie finančníkov spojené s odbornou diskusiou na témy
* Nové zdroje rastu v krajinách Strednej a východnej Európy
* Čo nás čaká a čo neminie v platobnom styku.

Na stretnutí sa zúčastnilo 80 účastníkov z významných podnikov a inštitúcií. Prvú tému uviedol Juraj Kotian, Vedúci ekonomického výskumu pre Strednú a východnú Európu skupiny Erste Group Bank. V téme sa venoval nasledovným otázkam:

Ekonomiky Strednej a východnej Európy sa dostali z krízy najmä vďaka zahraničnému dopytu. Spomalenie Číny ako aj ďalších rozvíjajúcich sa trhov zvyšuje potrebu zamerania sa na domáce zdroje rastu. Čo potiahne rast v roku 2016? Aké sú riziká pre strednú a východnú Európu, ekonomiky spojené s emisným škandálom VW, o koľko sa spomalí prílev euro fondov do regiónu v roku 2016? Pôjdu úrokové sadzby hore a o koľko? Ako na tom bude Slovensko?

Druhú tému uviedla pani Elena Kohútiková, zástupkyňa generálneho riaditeľa, členka predstavenstva VUB, a.s. Venovala sa v Európskom parlamente v decembri 2015 schválenej Payment Services Directive II, ktorá priniesla viaceré zmeny do SEPA platieb a do služieb platobného styku. Prezentácie prednášajúcich sú zverejnené na stránkach SAF [www.asocfin.sk](http://www.asocfin.sk) .

**2. Dňa 17. februára 2015** sa v dopoludňajších hodinách konal Odborný seminár „Účtovná závierka za rok 2014 a zmeny v účtovnej legislatíve v roku 2015“, lektormi ktorého boli doc. Ing. Mgr. Zuzana Juhászová, PhD. a doc. Ing. Miloš Tumpach, PhD. – Katedra účtovníctva FHI EU v Bratislave. Boli prediskutované témy Účtovná závierka pre podnikateľov za rok 2014 (v sústave podvojného účtovníctva), Zmeny v roku 2015 vyplývajúce z novely zákona o účtovníctve a nadväzujúcej účtovnej legislatívy a Systém účtovných závierok v SR v roku 2015.

**3. Dňa 17. februára 2015** sa o 13.30 hod. konal v priestoroch Ekonomickej univerzity brainstorming za účasti členov Komisie SAF a pracovníkov MF SR k vybraným daňovým otázkam. Diskusie sa zúčastnilo viac ako 40 účastníkov. Za MF SR sa zúčastnila riaditeľka odboru MF SR Ing. Viera Laszová a ďalší traja vedúci pracovníci MF SR. Diskutovali sa aktuálne otázky daňovej legislatívy s dôrazom na novely platné pre rok 2015 ako aj návrh legislatívnych zmien v roku 2015. Témy otázky pripravil so zástupcami viacerých, hlavne veľkých podnikov vedúci Komisie SAF pre dane a clá pán Ing. Miroslav Galamboš, ktorý aj brainstorming moderoval.

**4. Dňa 8. apríla 2015** sa v priestoroch reštaurácie Pannonia konala diskusia za účasti zástupcov spoločností Železiarne Podbrezová, a.s., Západoslovenská energetika, a.s., Heineken Slovensko, a.s., Soitron, s.r.o., Svet zdravia, a.s., IBM Slovakia, s.r.o., ktorá bola zameraná na témy súvisiace so zvyšovaním efektívnosti firmy v podmienkach neustáleho tlaku na znižovanie nákladov. Táto odborná akcia bola pripravená v spolupráci so spoločnosťou IBM Slovensko s.r.o. Diskusie sa zúčastnilo celkom 25 účastníkov.

**5. Dňa 14. apríla 2015** sa v Kongresovej sále VÚB, a.s. konali dve odborné prednášky. Pozvanie SAF prijal Juraj Valachy, analytik Tatrabanky, ktorý predniesol tému Výhľad ekonomiky Slovenska. Druhou prednášajúcou bola pani Dana Meager, viceprezidentka Finančnej správy SR, ktorá prezentovala ideový zámer Finančnej správy pre interné hodnotenie daňových subjektov prostredníctvom Indexu daňovej spoľahlivosti. Obidve témy zaujali účastníkov tak obsahom ako aj vysokou odbornosťou.

**6. Dňa 28. apríla 2015** SAF a Advokátska kancelária Havel, Holásek & Partners pripravili na pôde Ekonomickej univerzity v Bratislave seminár Dobrá zmluva – zníženie finančného rizika. Seminár bol zameraný na prediskutovanie právnych a finančných aspektov Úverovej zmluvy a Lízingovej zmluvy. Témy uviedli a diskusiu viedli právnici z renomovanej advokátskej kancelárie JUDr. Lucia Pap Pressburgerová, JUDr. Ing. Matej Firický, Mgr. Marián Bošanský. Účastníci seminára vyjadrili spokojnosť s odbornou úrovňou. Diskusia pokračovala v neformálnej atmosfére aj po skončení seminára.

**7. Dňa 4. mája 2015** sa konala diskusia finančných manažérov na tému Stratégia a nástroje podpory ekonomického rozvoja Slovenska, ktorú viedol Vazil Hudák, štátny tajomník MF SR.

Cieľom stretnutia bolo v úzkom kruhu finančných manažérov veľkých podnikov a bánk neformálne diskutovať o aktuálnych témach v oblasti financií z pohľadu hospodárskeho rozvoja Slovenska.

**8. Dňa 4. júna 2015** asociácia zorganizovala na území Východoslovenského kraja atraktívnu diskusiu guvernéra NBS Jozefa Makúcha s finančnými manažérmi významných lokálnych spoločností na témy:

Predikcia vývoja ekonomiky Slovenska,

Kvantitatívne uvoľňovanie ECB,

Jednotný bankový dohľad ECB (aktuálny stav).

Cieľom tejto aktivity bolo rozšírenie zapojenia východoslovenských spoločností do činnosti SAF. Tejto odbornej akcie sa zúčastnilo 30 zástupcov podnikov z košického a prešovského kraja. Odborné podujatie sa konalo v Hoteli Lesanka pri Košickej Belej.

**9. V dňoch 9. a 10. júna 2015** SAF zorganizovala v Kongres Hoteli Sitno vo Vyhniach dvojdňový seminár pod spoločným názvom Možnosti podpory podnikateľského sektora zo štrukturálnych fondov v novom programovom období 2014 – 2020. Na seminári odzneli nasledujúce zaujímavé a praktické príspevky:

Nové opatrenia na podporu MSP v programovom období 2014 – 2020 (Daniel Pitoňák, Slovak Business Agency, MH SR)

Podpora inovácií firiem prostredníctvom európskych štrukturálnych a investičných fondov a komunitárnych programov EÚ. Praktické rady pre financovanie rozvoja firiem prostredníctvom štrukturálnych fondov (Tamás Szőke, Centire, s.r.o.)

Slovenský investičný holding – finančné nástroje (Branislav Dej, SZRB Asset Management, a.s.)

Prevence rizik spojených s osobami žadatelů o podporu z ESIF (Luděk Mácha, CRIF - Czech Credit Bureau, a.s.).

**10. V dňoch 19. a 20. novembra 2015** sa uskutočnil dvojdňový seminár na tému Dokumentácia transferového oceňovania v teórii a praxi. Pri tvorbe obsahu spolupracovalo viacero našich firemných členov. Lektorom bol významný odborník z MF SR z dlhoročnou zahraničnou praxou a rozsiahlou publikačnou činnosťou JUDr. Tomáš Balco. Seminár mal vysokú odbornú úroveň a zúčastnilo sa ho celkom 56 účastníkov.

**11. Dňa 17. marca 2015** sa zástupcovia SAF (prezident A. Révay, viceprezident M. Galamboš a Ing. O. Koňuchová) zúčastnili na pozvanie generálnej riaditeľky sekcie daňovej a colnej MF SR Ing. Daniely Klučkovej na pracovnej porade k transferovému oceňovaniu za účelom zjednotenia výkladu Usmernenia MF SR o dokumentácii o použitej metóde. K danej problematike sa predtým (vo februári 2015) konal brainstorming, ktorý zorganizovala SAF so zástupcami MF SR a členskou základňou SAF. Spolupráca SAF a MF SR na téme transferového oceňovania naďalej pokračuje aj v súčasnom období.

**12. V dňoch 29. a 30. mája 2015** sa konala už tradičná stredoeurópska konferencia podnikových finančníkov (CEE Treasury Conference) v Chorvátskom Poreči. Zúčastnilo sa jej cca 100 účastníkov, za SAF bolo 12 účastníkov.

**13. V dňoch 27. – 28.10. 2015** sa konala každoročná konferencia SAF Finančné riadenie podnikov. V predvečer 13. ročníka tejto konferencie, na ktorej sa zúčastňujú zástupcovia slovenských podnikov, finančných inštitúcií a akademickej obce, **udelila Slovenská asociácia podnikových finančníkov (SAF) ocenenie za prínos v oblasti podnikových financií.** V tomto roku sa Správna rada SAF rozhodla udeliť toto ocenenie dlhoročnému spolupracovníkovi SAF a súčasnému vedúcemu zahraničnej pobočky UniCredit Bank na Slovensku, **Miroslavovi Štrokendlovi, členovi predstavenstva UniCredit Bank Czech Republic and Slovakia, a. s., za jeho osobný vklad do rozvoja foriem financovania malých a stredných podnikov.** Ocenenie za prítomnosti Vazila Hudáka, ministra hospodárstva SR a Jozefa Makúcha, guvernéra NBS, odovzdal Andrej Révay prezident SAF.

**14.** **Dňa 7. decembra 2015** sa konala diskusia finančných manažérov na tému Riziká štátneho rozpočtu v roky 2016, ktorú uviedol Ivan Šramko, predseda rady pre rozpočtovú zodpovednosť. Téme „Postavenie, zodpovednosť, zručnosti a oblasti záujmu „Európskeho treasurera“ uviedol Andrej Révay, prezident SAF.

**Členská základňa**

K dnešnému dňu má asociácia 81 platiacich členov združujúcich 195 osôb a 9 zakladajúcich členov, ktorí sa môžu podieľať na výhodách, ktoré im členstvo v SAF poskytuje. Okrem toho má SAF čestných členov a mimoriadnych členov, s ktorými úzko spolupracuje. Oproti minulému roku sa štruktúra zmenila – počet veľkých podnikov narástol o 4, počet stredných podnikov klesol o 4 avšak počet združených osôb narástol zo 190 na 195.

**Členské príspevky pre rok 2015 Správna rada schválila takto:**

|  |  |
| --- | --- |
| **Fyzické osoby** | 40 EUR |
| **Mikro podniky -** do 10 zamestnancov | 100 EUR |
| **Malé podniky -** do 50 zamestnancov | 300 EUR |
| **Stredné podniky -** do 250 zamestnancov | 600 EUR |
| **Veľké podniky -** nad 250 zamestnancov | 1 500 EUR |

# Spolupráca v rámci Európskej únie – EACT a IGTA

Spolupráci s EACT venujeme naďalej veľkú pozornosť. SAF od vstupu do EACT sa pravidelne dva krát do roka zúčastňuje zasadnutia Správnej rady EACT. V roku 2015 sa uskutočnili dve zasadnutia – v Bruseli a v Paríži.

V Bruseli sa uskutočnilo riadne zasadnutie výboru EACT v dňoch 14. marca. Predmetom rokovania boli nasledujúce otázky:

* Prerokovanie a diskusia k EACT governance,
* Prerokovanie a diskusia k Job description
* Plnenie rozpočtu v roku 2014 a návrh rozpočtu v roku 2015
* Regulácia v rámci EU a lobbing v oblastiach: EMIR (včítane dotazníka), peňažný trh, daň z finančných transakcií, štrukturálna reforma bánk, jednotný kapitálový trh EU, finančný benchmark, ratingové agentúry.
* Platby – regulácia v oblasti interchange fee, PSD II.

Na zasadnutí v Bruseli bol zvolený nový predseda EACT, ktorým sa stal pán Jean-Mark Servant s účinnosťou od 1. júla 2015. Jean-Mark Servant má vyše 20 ročné skúsenosti z rôznych oblastí podnikového treasurera: riadenie finančného rizika, podnikových financií, obchodné financie, pohľadávky, vo viacerých medzinárodných podnikoch: (Dow Chemical, Nokia, Lukoil, Cisco).

EACT venoval veľkú pozornosť na skvalitnenie činnosti a v súlade s tým vypracovala a diskutovala materiály EACT governance a popis, úlohy a zodpovednosť jednotlivých funkcií: predseda, člen vedenia, tajomník, treasurer - pokladník, COO, poradca pre stratégiu. SAF prispela najmä v diskusii ohľadne úloh a zodpovednosti členov vedenia, ktoré vychádzajú z princípov dobrovoľnej činnosti členov asociácie (SAF i EACT). V rámci pravidelného hodnotenia stanovísk v jednotlivých oblastiach európskej finančnej regulácie dostávajú členovia mesačné reporty statusov regulovaných oblastí.

Jedným z hlavných bodov programu bol braistorming zameraný na definovanie úloh „európskeho treasurera“. Zmyslom tohto je zadefinovanie spoločných odborných oblastí záujmu jednotlivých národných asociácií za účelom lepšej koordinácie pri tvorbe EU legislatívy a vzdelávacieho procesu. Výsledkom týchto diskusií je vypracovaný návrh „Aké sú úlohy, zodpovednosti a zručnosti Európskeho treasurera“. Správna rada SAF uvedený návrh prediskutovala a osobitne som návrh diskutoval s viacerými kolegami s vybraných podnikov. Zmyslom tejto diskusie je vyjadriť názor na oblasti záujmu zo strany slovenských podnikov tak, aby mohli byť v prípade zhody s viacerými asociáciami začlenené do spoločnej sféry vplyvu EACT pri monitorovaní a ovplyvňovaní tvorby EU legislatívy. SAF vyjadrila názor, ktorý tlmočila i EACT, na rozšírenie oblastí zamerania o transferové oceňovanie a zrážkové dane pre služby, licencie.

 V Paríži sa uskutočnilo riadne zasadnutie v dňoch 2. a 3. októbra. Predmetom rokovania boli nasledovné otázky:

* Aké sú role, zodpovednosti a zručnosti “Európskeho treasurer”: pole zodpovednosti, odborné zručnosti, mäkké zručnosti, trendy.
* Spresnenie a pripomienky k Job description
* Plnenie rozpočtu v roku 2015 a návrh rozpočtu v roku 2016
* Regulácia v rámci EU a lobbing v oblastiach: EMIR (včítane dotazníka), peňažný trh, daň z finančných transakcií, štrukturálna reforma bánk, CVA, jednotný kapitálový trh EU, finančný benchmark, ratingové agentúry.
* Platby – PSD II inkaso – refund, okamžité platby, „block chain“.
* EACT konferencia,
* IBAN podvody: ako proti nim bojovať?

EACT má záujem zvýšiť akcieschopnosť a aktivitu vrcholových odborníkov v oblasti treasury. Za tým účelom sa rozhodla uskutočniť vlastnú, vrcholovú konferenciu na úrovni EU. Na rokovaní predstavila a schválila model konferencie, ktorého by sa zúčastnili členovia národných asociácií bezplatne. Prvá konferencia tohto druhu by sa uskutočnila na jar 2017.

Dá sa konštatovať, že v tejto oblasti činnosti sa výrazne zlepšila komunikácia v smere EACT národné asociácie vo forme reportov. Rezervy vo väčšom zapojení sa SAF (členskou základňou) do týchto medzinárodných štruktúr však stále pretrvávajú. Úloha vybudovania fungujúcej komunikácie medzi SAF a EACT teda stále trvá. Pokračovali sme tiež v spolupráci s ACT v oblasti vzdelávania. ACT ponúklo našim členom i bezplatnú účasť na výročnej konferencii ACT, s veľmi dobrým obsahovým zameraním. Spolupráca s EuroFinance umožňuje členom SAF 20% zľavu z poplatku na celosvetovej konferencii.

# Zasadnutie IGTA v Dubaji

V dňoch 21. – 22. novembra 2015 sa uskutočnilo zasadnutie IGTA v Dubaji za účasti 15 národných členských asociácií a 3 asociácií ako pozorovateľov. Zasadnutie sa uskutočnilo v Dubaji na základe pozvania a veľkej podpory britskej asociácie treasury – ACT, ktorá organizovala po ukončení zasadnutia v dňoch 23.- 24. novembra výročnú konferenciu ACT pre blízky a stredný východ.

Zasadnutie viedol súčasný predseda Helmut Schnábel z nemeckej asociácie GEFIU. Pán Schnábel bol zvolený ako predseda i na obdobie rokov 2016/2017. Predmetom stretnutia bolo najmä posúdenie možnosti kooperácie v rámci regulačného procesu v oblasti podnikových financií medzi USA, EU a Áziou a otázky či sú treasury v podnikoch pripravení podieľať sa na zmenách v projektoch transformácie financií. V tejto súvislosti poskytli páni Jean-Mark Servant (EACT), Tom Deas (NACT USA), Francois Masquelier (Luxemburg - ATEL ), Helmut Schnábel (IGTA, GEFIU) a pani Artemis Galatis (JAR), informácie o hlavných regulačných iniciatívach, ktoré majú dopad na podniky. Na zasadnutí boli schválené aktualizované stanovy IGTA a za nových členov boli prijaté asociácia VDT (nemecká asociácia), a ACTSR (Švajčiarska asociácia). EACT prijala štatút pozorovateľa. V priebehu roka pod vedením predsedu, pána Helmuta Schnábela boli vydané 2 čísla e-journalu, ktorý je na web stránke IGTA - [www.igta.org](http://www.igta.org) .

Na zasadnutí prezentovala pani Khadia Ali Dubai International Financial centre (DIFC) a jeho aktivity. Aktivity DIFC sa podieľajú 12% na HDP Dubaj kalifátu, zatiaľ čo ropa prispieva len 3% HDP. DIFC je nezávislý od islamskej legislatívy, má vlastnú legislatívu aj súdy. V DIFC je registrovaných 1 400 spoločností, 21 najväčších svetových bánk, 11 najväčších svetových finančných manažérov, 9 najväčších svetových právnických spoločností, 7 najväčších poisťovacích spoločností, kde pracuje celkom 18 500 zamestnancov. Spoločnosti musia mať sídlo v Dubaji. DIFC je ako voľná zóna obchodu s 0% daňou z príjmu právnických i fyzických osôb.

# Vnútorná organizácia a zameranie činnosti SAF

# V tejto oblasti venujeme pozornosť zlepšeniu komunikácie tak vnútri asociácie ako i navonok asociácie. V tomto smere pomáha naša webová stránka asociácie, jej udržiavanie a prezentáciu informácií o činnosti asociácie zabezpečuje tajomník. Odborný časopis Finančný manažér sa podarilo v minulom roku udržať na dobrej odbornej úrovni aj vďaka šéfredaktorke Miloslavy Zelmanovej a predsedníčke redakčnej rady doc. Márie Klimíkovej ako aj spolupracujúcej asociácie CECGA. V roku 2015 vyšli 3 čísla, kde okrem odborných príspevkov sa uverejňovali aj realizované, prípadne plánované aktivity SAF v priebehu roka. Podstatným spôsobom sa zlepšila informovanosť verejnosti o našich aktivitách prostredníctvom našich stránok [www.asocfin.sk](http://www.asocfin.sk).

V tejto oblasti boli hlavné zámery smerované už tradične do vytvárania platformy na výmenu skúseností a názorov v oblasti finančného riadenia podnikov, podnikateľského prostredia a vzdelávania. Dôležitou úlohou SAF je presadzovať záujmy svojich členov – podnikateľskej sféry – pri posudzovaní a pripomienkovaní zámerov výkonnej a zákonodarnej moci na národnej a tiež európskej úrovni. SAF má vybudované dobré meno pre dobré partnerstvo s MF SR. Pre svojich členov sa SAF snaží sprostredkovať nové informácie z oblasti ekonomických zákonov a formou seminárov prediskutovať ich význam a dopady na činnosť finančných manažérov, hospodárenie subjektov a pod. Na semináre a ďalšie odborné podujatia SAF poskytuje svojim členom výrazné zľavy na účastnícke poplatky, prípadne sú tieto aktivity bez poplatku. Taktiež umožňujeme svojim členom vlastnú propagáciu formou bezplatných odborných článkov alebo reklamy v časopise Finančný manažér s výraznou zľavou. Členom ponúkame aj možnosť účasti na medzinárodných odborných akciách pre finančných manažérov za účelom nadväzovania nových kontaktov.

V uplynulom roku spolupráca s vysokými školami bola sústredená hlavne na publikačnú oblasť, účasť na seminároch a konferencii, kde SAF umožňuje určitému počtu učiteľov a študentov bezplatnú účasť. Mnohí vysokoškolskí učitelia a mladí doktorandi využili priestor časopisu Finančný manažér na publikovanie svojich výskumných prác. Zvlášť treba oceniť spoluprácu v Ekonomickou univerzitou v Bratislave, ktorá nadobudla počas mnohých rokov veľmi konkrétnu podobu, a to vzájomnou účasťou v orgánoch EU a SAF. SAF má svojich zástupcov vo vedeckých radách Ekonomickej univerzity a učitelia Ekonomickej univerzity zase pôsobia v orgánoch SAF. SAF v uplynulom roku uskutočnila 4 vzdelávacie podujatia na pôde Ekonomickej univerzity.

SAF spolupracuje aj s Trendom pri vyhlasovaní Finančného manažéra roka, kde pre víťaza je určená bezplatná účasť na medzinárodnej konferencii finančníkov, ktorú organizuje Euro Finance. Sme radi, že v úzkej nominácii sa už pravidelne umiestňujú aj nominanti SAF.

V rámci medzinárodnej spolupráce sa okrem aktivít v EACT začala úspešne rozvíjať aj spolupráca s konkrétnymi zahraničnými spoločnosťami. Z iniciatívy maďarskej asociácie sa rozvinula spolupráca s asociáciami podnikových finančníkov s blízko susediacimi krajinami. Po konferencii v Budapešti v 2012 sa uskutočnila spoločná konferencia v Prahe, ktorú v roku 2013 organizovalo ČAT a v roku 2014 sa konferencia uskutočnila v Slovinskom Portoroži kde sa zúčastnili zástupcovia asociácií zo Slovinska, Chorvátska, Maďarska, Česka a Slovenska. V uplynulom roku sa konferencia uskutočnila v Chorvátsku (Poreč). V roku 2016 organizácia takejto konferencie nebude na Slovensku, ale po dohode sa bude konať v Maďarsku (Siofók).

Celkovo možno rok 2015 hodnotiť ako úspešný. Hlavné zámery asociácie sa podarilo naplniť. Aktivity SAF vzbudili primeranú pozornosť a záujem členskej základne.

Hospodárenie SAF bolo v roku 2015 deficitné – rozdiel príjmov a výdavkov činí -4.433,68 EUR. Celkové príjmy asociácie za rok 2015 boli plánované vo výške 56.700,- EUR a skutočnosť dosiahla výšku 49.521,77 EUR, čo je o 3 151 EUR viac ako v predchádzajúcom roku. Najvyššiu položku príjmu predstavujú členské príspevky vo výške 29.720,- EUR bez zvýšenia členských príspevkov, čo je o 2 320 EUR viac ako v predchádzajúcom roku.

Celkové výdavky za rok 2015 boli plánované vo výške 56.700,- EUR a v skutočnosti dosiahli výšku 53.955,45 EUR, čo je 1 126 EUR viac ako v predchádzajúcom roku. Najvyššiu položku okrem miezd predstavujú výdavky na odborné podujatia a na vydávanie bezplatného časopisu Finančný manažér, ktorý sa pomerne výrazne presadil v odbornej verejnosti.

**Obsahové zameranie činnosti SAF v roku 2016**

* Nové zdroje rastu v krajinách Strednej a východnej Európy
* Čo nás čaká a čo neminie v platobnom styku - Február
* Daňové plánovanie a jeho budúcnosť v EU – 22.03.2016
* BEPS (Base Erosion and Profit Shifting) iniciatíva OECD, implementácia, záväznosť – Máj
* Vybrané aspekty novely daňového poriadku, praktické príklady dopadu zmien – 14.04.2016
* Brainstrorming so zástupcami MF SR k vývoju daňovej legislatívy v súvislosti s programovým vyhlásením vlády (námety)
* Inteligentný Priemysel 4.0,
* Návrhy a podnety SAF k úprave ekonomických zákonov (dane, účtovníctvo, správa daní), v rámci pripomienkovania legislatívnych zmien - Priebežne
* Vplyv legislatívnych zmien na podnikateľské prostredie - Zákon o konkurze a reštrukturalizácii, Zákon o trestnej zodpovednosti právnických osôb, Obchodný zákonník, Civilný sporový poriadok, Čo nového v oblasti Exekučného poriadku z hľadiska dopadu na podnikateľské prostredie, Alternatívne zdroje financovania a ich využívanie v podmienkach SR, Elektronická zbierka zákonov - Slov-lex

Semináru k správe a vymáhaniu pohľadávok na rok 2016 - Prevencia vzniku nedobytných pohľadávok, Vymáhane neuhradených pohľadávok, Ekonomika a controlling pohľadávok – 16. – 17.6..2016

* CEE konferencia, HTC, Balaton – 3.- 4. 2016
* Možnosti financovania malých a stredných podnikov, možnosti podpory podnikateľského sektora v programovom období 2014-2020,
* Workshop - manažovanie súvahy, obstaranie majetku verzus prevádzka poskytovaná ako služba v rôznych formách ako nástroj zosúladenia nákladovej štruktúry so štruktúrou výnosov,
* IFRS 15 Revenue from contracts with customers ktoré dosť zasadne mení spôsob fakturácie výnosov od 2018 a pripadne k rezervám.
* Integrácia manažérskych systémov, ACE – 26.5.2016
* XIV. ročník konferencie Finančné riadenie podnikov - 25.- 26.10.2016
* Medzinárodné vzdelávanie podnikových finančníkov v oblasti Treasury – spolupráca s ACT
* Stále zastúpenie EACT v Bruseli - komunikácia EACT - NTA v oblasti legislatívy
* Modelovania hodnoty firmy s pomocou IT nástrojov

Dovoľte mi vyjadriť na záver presvedčenie, že spolu s Vami, členmi SAF sa nám podarí tieto ciele na rok 2016, ktorý je rokom 20. výročia založenia SAF, i naplniť.

Bratislava, VZ 27.4.2016